Broj: 711-I-408-P-205-19/21-04-17

Zagreb, 12. veljače 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1., članka 27. i članka 39. stavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI)**, u predmetu dužnosnika Hrvoja Parlova, člana Uprave trgovačkog društva HP – Hrvatska pošta d.d., pokrenutog Odlukom Broj: 711-I-1247-P-205-19/20-02-17 od 29. svibnja 2020.,** na 115. sjednici Povjerenstva, održanoj 12. veljače 2021.g., donosi sljedeću

**ODLUKU**

1. **Dužnosnik Hrvoje Parlov, član Uprave trgovačkog društva HP – Hrvatska pošta d.d., propustom da po pisanom pozivu Povjerenstva obrazloži nerazmjer i priloži odgovarajuće dokaze potrebne za usklađivanje prijavljene imovine s podacima o imovini dobivenima od nadležnih tijela, utvrđenim povodom redovite provjere izvješća o imovinskom stanju dužnosnika podnesenog 12. ožujka 2019.g, u dijelu koji se odnosi na podatke o primitcima koji je dužnosnik ostvarivao od iznajmljivanja stana tijekom 2018., počinio je povredu članka 27. ZSSI-a, u svezi s člancima 8. i 9. navedenog Zakona.**
2. **Za povredu ZSSI-a, opisanu pod točkom I. izreke ove odluke, dužnosniku Hrvoju Parlovu izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn, koja će trajati dva mjeseca te će se izvršiti u dva jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.**

Obrazloženje

Povjerenstvo je na 87. sjednici, održanoj 29. svibnja 2020.g. donijelo odluku Broj: 711-I-1247-P-205-19/20-02-17, kojom je pokrenulo postupak za odlučivanje o sukobu interesa protiv dužnosnika Hrvoja Parlova, člana Uprave trgovačkog društva HP – Hrvatska pošta d.d., zbog moguće povrede odredbi članka 8. i 9. ZSSI-a u svezi s člankom 27. ZSSI-a, koja proizlazi iz propusta da po pisanom pozivu Povjerenstva u danom roku priloži odgovarajuće dokaze potrebne za usklađivanje prijavljene imovine s podacima o imovini dobivenima od nadležnog tijela, utvrđenim povodom redovite provjere izvješća o imovinskom stanju dužnosnika od 12. ožujka 2019.g, a koji se odnosi na primitke koji je dužnosnik ostvarivao od iznajmljivanja stana tijekom 2018.g.

Dužnosnik je dana 21. rujna 2020. zaprimio navedenu odluku te se na istu očitovao pismenom koje je pod brojem 711-U-3858- P-205-19/20-03-3 zaprimljeno 5. listopada 2020.

U navedenom očitovanju dužnosnik iznosi da se prihod za koji Povjerenstvo smatra da ga je trebalo navesti u izvješću o imovinskom stanju, u dijelu „Podaci o ostalim prihodima", odnosi na prihod od povremenog iznajmljivanja stana u vlasništvu njegovih roditelja, …………………………….., te napominje da je taj prihod u 2018. iznosio 536,49 kn mjesečno. Nadalje navodi da je isti prihod primao u ime i za račun svojih roditelja, obzirom da je riječ o starijim osobama koje nisu dovoljno informatički pismene da bi putem ovlaštenih agencija organizirali iznajmljivanje stana te da on osobno živo u Zagrebu, iz kojeg razloga je lakše njemu iznajmiti stan nego roditeljima koji žive u Splitu i koji bi zbog toga trebali putovati u Zagreb. Navodi i da je cjelokupni prihod, koji je primio na ime najma stana, prosljeđivao svojim roditeljima te da se stoga ne radi o dužnosnikovom osobnom prihodu koji bi bio dužan prikazati u izvješću o imovinskom stanju dužnosnika, sukladno odredbi članka 8. ZSSI-a, odnosno da ne postoji nesklad između prijavljenih i prikupljenih podataka od nadležnog tijela, slijedom čega nije moglo doći do propusta navođenja podataka niti do povrede ZSSI-a.

Očitovanju prileži izjava ………………………….., ovjerena dana 2. listopada 2020. kod javnog bilježnika kojom davatelji izjave pod materijalnom i kazneno-pravnom odgovornošću izjavljuju kako je stan koji je povremeno iznajmljivan, a koji se navodi u odluci Povjerenstva, u njihovom vlasništvu, te da je i prihod koji je ostvaren povremenim iznajmljivanjem stana tijekom 2018.g. od 536,49 kn mjesečno vlasništvo davatelja izjave, a ne njihovog sina dužnosnika Hrvoja Parlova.

U toj izjavi dužnosnikovi roditelji navode da je dužnosnik stan iznajmljivao u ime i za njihov račun te na njihovo traženje, jer su starije životne dobi i nisu informatički pismeni, te da bi im on potom davao prihod ostvaren od iznajmljivanja stana bez da je za sebe ostvarivao bilo kakvu materijalnu korist.

Uvidom u izvješće o imovinskom stanju koje je dužnosnik podnio Povjerenstvu 1. listopada 2020., utvrđeno je da je dužnosnik u dijelu izvješća „Podatci o ostalim prihodima“, naveo podatak o prihodu od imovine i imovinskih prava u neto iznosu od 536,49 kn mjesečno. U Napomeni tog izvješća navodi da se isto podnosi radi ispravka izvješća o imovinskom stanju dužnosnika od 25. siječnja 2019. u kojem je omaškom propustio prijaviti dohodak od imovine, koji je od 1. siječnja 2018. do 31. prosinca 2018. iznosio 536,49 kuna mjesečno po osnovi iznajmljivanja stana, putem Booking.com.

Člankom 3. stavkom 1. podstavkom 37. ZSSI-a propisano je da su predsjednici i članovi uprava trgovačkih društava koji su u većinskom državnom vlasništvu dužnosnici u smislu odredbi navedenog Zakona. Uvidom u Registar dužnosnika koji vodi Povjerenstvo utvrđeno je da dužnosnik Hrvoje Parlov obnaša dužnost člana Uprave trgovačkog društva HP – Hrvatska pošta d.d. od 10. listopada 2017.g. do danas. Slijedom navedenoga, dužnosnik Hrvoje Parlov je povodom obnašanja navedene dužnosti obvezan postupati sukladno odredbama ZSSI-a.

Povjerenstvo je, sukladno članku 24. ZSSI-a, izvršilo redovitu provjeru podataka iz izvješća o imovinskom stanju dužnosnika Hrvoja Parlova, podnesenog 12. ožujka 2019. U navedenom izvješću, u dijelu podataka „Podatci o ostalim prihodima", dužnosnik je naveo da nije ostvario ostale prihode.

Provedbom redovite provjere uvidom u podatke pribavljene od Porezne uprave Ministarstva financija na temelju sklopljenog Sporazuma o pristupu tim podacima, utvrđeno je da dužnosnik od stupanja na dužnost ostvaruje dohodak od imovine, koji je za 2018. g. od 1. siječnja 2018. g od 31. prosinca 2018. g. iznosio 536,49 kn mjesečno.

Obzirom da u obrascu primitaka nije navedena šifra ostvarenog primitka u tom iznosu, na zahtjev Povjerenstva, Porezna uprava očitovala se dopisom od 27. svibnja 2019.g. u kojem se navodi da porezni obveznik od lipnja 2017. ostvaruje dohodak od iznajmljivanja stana koji se ne iskazuje u JOPPD obrascu, već se za isti dobiva rješenje o plaćanju paušalnog poreza.

Usporedbom podataka iz podnesenog izvješća o imovinskom stanju dužnosnika i podataka prikupljenih od nadležnih tijela u Republici Hrvatskoj utvrđen je nesklad između prijavljenih i prikupljenih podataka, jer je prilikom provjere izvješća o imovinskom stanju od 12. ožujka 2019.g. utvrđeno da dužnosnik nije naveo podatke o prihodima koje je ostvarivao tijekom 2018.g., a koje je bio dužan prikazati u izvješću koje se podnosi Povjerenstvu istekom 2018.g.

Povjerenstvo je stoga zaključkom broj: 711-1-1084-IK-3079-17/19-04-10 od 28. svibnja 2019. pozvalo dužnosnika Hrvoja Parlova da se očituje o utvrđenom neskladu te da očitovanju priloži odgovarajuće dokaze, u roku od 15 dana od dana primitka pisanog zahtjeva.

Dužnosnik je navedeni zaključak zaprimio 31. svibnja 2019.g. te se na isti očitovao

Dužnosnik u očitovanju navodi kako je pravilno utvrđeno da ostvaruje prihod koji je trebao biti naveden u izvješću o imovinskom stanju dužnosnika, u dijelu podataka „Podaci o ostalim prihodima" te da se radi o prihodu koji je ostvarivao od povremenog iznajmljivanja stana u vlasništvu njegovih roditelja u Zagrebu, sukladno rješenju Grada Zagreba, Gradskog ureda za gospodarstvo, energetiku i zaštitu okoliša, KLASA: UP/l-335- 03/17-001/446, URBROJ: 251-09-05-2/005-17-06 od 14. lipnja 2017.g. Ističe da je omaškom propustio navesti navedeni prihod u izvješću te da je po saznanju za propust podnio zahtjev za odjavu pružanja ugostiteljskih usluga u domaćinstvu - iznajmljivanje apartmana u domaćinstvu.

Nadalje navodi da je isto rješenje Grada Zagreba, Gradskog ureda za gospodarstvo, energetiku i zaštitu okoliša ukinuto s danom 9. lipnja 2019.g. rješenjem Grada Zagreba, Gradskog ureda za gospodarstvo, energetiku i zaštitu okoliša, KLASA: UP/l-335-03/19-003/209, URBROJ: 251-09-11/003-19-02. Navedeno rješenje od 11. lipnja 2019.g. nalazi se u prilogu očitovanja. U navedenom rješenju od 11. lipnja 2019. navodi se apartman u domaćinstvu na adresi u Zagrebu, dok je uvidom u zemljišne knjige utvrđeno da je dužnosnik vlasnik dviju nekretnina na drugoj adresi u Zagrebu.

Dužnosnik je predložio da se prihvati njegova isprika zbog nastalog propusta te da se uvaži okolnost da je po saznanju za navedeni propust zatražio ukidanje rješenja Grada Zagreba, Gradskog ureda za gospodarstvo, energetiku i zaštitu okoliša od 14. lipnja 2017.g., sve radi uklanjanja nerazmjera između prijavljene imovine iz izvješća o imovinskom stanju dužnosnika podnesenog 12. ožujka 2019.g. i stanja imovine proizašlog iz podataka pribavljenih od nadležnih tijela.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Stavkom 2. istog članka propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu istekom godine u kojoj je promjena nastupila.

Člankom 8. stavkom 7. podstavkom 7. ZSSI-a propisano je da dijelove imovine, u pogledu koje postoji dužnosnikova obveza podnošenja izvješća o imovinskom stanju, uz ostalo, čini i dohodak od imovine.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. istog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s imovinom utvrđenom u postupku redovite provjere podataka, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Nakon što u izvješću o imovinskom stanju od 12. ožujka 2019. nije naveo podatak o prihodu od povremenog iznajmljivanja stanja, što je utvrđeno uvidom u podatke Porezne uprave, u izvješću o imovinskom stanju od 1. listopada 2020., dužnosnik je naveo prihod od imovine u mjesečnom neto iznosu od 536,49 kn, a u napomeni tog izvješća iznio je da je omaškom propustio prijaviti taj dohodak.

Nadalje, u svom očitovanju na zaključak kojim je pozvan obrazložiti utvrđeni nesklad, dužnosnik je priznao pravilnost utvrđenog činjeničnog stanja u pogledu ostvarivanja navedenog prihoda od imovine, kao što je priznao i sam propust prijavljivanja tog prihoda, kao posljedicu omaške, nakon čega je odjavio pružanje usluge iznajmljivanja apartmana u domaćinstvu te je poništeno rješenje nadležnog Gradskog ureda Grada Zagreba, na temelju kojeg je dužnosnik stekao pravo pružanja smještajnih usluga u apartmanu u domaćinstvu.

Naime, u navedenom rješenju Grada Zagreba određuje se da je dužnosnik osobno ovlašten pružati takve usluge u smještajnom objektu, a u evidencijama Porezne uprave dužnosnik se vodi kao osoba koja stječe dohodak od iznajmljivanja nekretnine te je samim time i obveznik plaćanja poreza na dohodak po toj osnovi. Slijedom navedenog, prema dokumentaciji i evidencijama nadležnih tijela nesporno se radi o njegovom osobnom prihodu, za koji sam dužnosnik priznaje propust navođenja te isti pripisuje omašci u dva dokumenta koja podnosi Povjerenstvu.

Dužnosnikova eventualna obveza da tako ostvareni prihod od iznajmljivanja prosljeđuje svojim roditeljima, koji prema njegovima navodima ne žive u Zagrebu, gdje se nalazi nekretnina od koje se stječe prihod i nisu informatički osposobljeni kako bi istu samostalno dali apartman u najam, predstavlja njihov privatno-pravni odnos koji, međutim, ne utječe na okolnost da se radi o formalnom i osobnom prihodu dužnosnika, obzirom da se dužnosnik vodi kao ovlaštenik iznajmljivanja nekretnine te ujedno i kao stjecatelj istih prihoda. Prilikom davanja nekretnine u najam njegovi roditelji su ga mogli opunomoćiti da poduzima sve radnje u njihovo ime te bi tada oni bili navedeni kao osobe koje stječu navedeni prihod od imovine, odnosno bili bi stjecatelji tog prihoda, što međutim iz pribavljene dokumentacije ne proizlazi.

Stoga je dužnosnik Hrvoje Parlov propustio da po pisanom pozivu Povjerenstva obrazloži nesklad i priloži odgovarajuće dokaze potrebne za usklađivanje prijavljene imovine s podacima o imovini dobivenima od nadležnih tijela, utvrđenim povodom redovite provjere izvješća o imovinskom stanju dužnosnika podnesenim 12. ožujka 2019.g. u dijelu koji se odnosi na podatke o primitcima koji je dužnosnik ostvarivao od iznajmljivanja stana tijekom 2018., čime je počinio povredu članka 27. ZSSI-a u svezi s člancima 8. i 9. tog Zakona.

Člankom 42. ZSSI-a propisane su sankcije koje se mogu izreći za povredu odredbi navedenog zakona. Za povredu odredbi članka 27. ZSSI-a Povjerenstvo propisuje izricanje sankcije obustave isplate dijela neto mjesečne plaće.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona. Prilikom odmjeravanja visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na izricanje najniže sankcije unutar propisanog raspona, Povjerenstvo je cijenilo okolnost da se radi o manjem iznosu neprijavljenih prihoda, kojeg je dužnosnik odmah nakon pokretanja postupka i ispravio.

Povjerenstvo smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 2.000,00 kn, koja će trajati dva mjeseca te će se izvršiti u dva jednaka uzastopna mjesečna obroka, svaki u pojedinačnom mjesečnom iznosu od 1.000,00 kn, pri čemu se imalo u vidu da se za povrede članka 8. i 9. ZSSI-a, sukladno članku 42. ZSSI-a, može izreći isključivo novčana sankcija.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Hrvoje Parlov, elektroničkom dostavom

2. Objava na Internetskoj stranici Povjerenstva

3. Pismohrana